Forslag til Rådets afgørelse om tilrettelæggelse af samarbejdet omkring Fællesskabets vedtagne energimål (97/C 27/11) KOM(96) 431 endelig udg. - 96/0218(CNS)

(Forelagt af Kommissionen den 4. oktober 1996)

RÅDET FOR DEN EUROPÆISKE UNION HAR -

under henvisning til traktaterne, særlig artikel 130, stk. 3, i traktaten om oprettelse af Det Europæiske Fællesskab,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Energiministrene opfordrede på deres møde i Rådet den 7. maj 1996 i en resolution om hvidbogen »Energipolitik i Den Europæiske Union« Kommissionen til at indføre et formaliseret samarbejde mellem Fællesskabet og medlemsstaterne for at sikre, at Fællesskabets og medlemsstaternes energipolitik er i overensstemmelse med de vedtagne fælles energimål;

dette formaliserede samarbejde skal indgå i en fælles analyse af energisituationen og den fremtidige udvikling ved, at medlemsstaterne samarbejder om energiundersøgelser på fællesskabsplan;

oprettelsen af det indre marked for energi er en vigtig opgave for Fællesskabet og medlemsstaterne, og det er vigtigt for det indre marked for energi, at energiudviklinger og energispørgsmål analyseres på fællesskabsplan i samarbejde med energisektoren og ved at samle alle relevante lokale, regionale, nationale og fællesskabelige elementer;

samarbejdet skal under hensyntagen til nærhedsprincippet sikre den størst mulige sammenhæng og overensstemmelse i forhold til de vedtagne energimål, for at Fællesskabets økonomiske og miljøpolitiske mål kan nås;

Fællesskabet har vidtrækkende kompetence i energisektoren i henhold til de nuværende traktater, men der findes stadig ikke noget samlet energipolitisk grundlag;

FTU-rammeprogrammerne, som bygger på EU-traktaten og Euratom-traktaten, sikrer udviklingen af nye energiteknologier i forbindelse med ikke-nuklear og nuklear energi;

hvidbogen foreslår en ny form for energipolitisk samarbejde omkring vedtagne energipolitiske mål, uden at dette dog griber ind i medlemsstaternes nuværende ansvar for deres egne energisektorer, og en ny form for overvågning af energiudviklingen, som skal samarbejde med medlemsstaterne, og som skal skabe værditilvækst ved at påpege og fremme de bedste metoder, ved at fremme samarbejde om energianalyser og energiundersøgelser og ved at sørge for udveksling af relevante erfaringer;

medlemsstaternes forpligtelse over for Fællesskabets energimål kræver et effektivt samarbejde på fællesskabsplan for at sikre, at både medlemsstaternes og Fællesskabets energipolitik bidrager til disse måls virkeliggørelse;

i forbindelse med dette samarbejde skal Kommissionen regelmæssigt have oplysninger fra medlemsstaterne, så den med mellemrum kan udarbejde rapporter om, i hvilken udstrækning medlemsstaternes energipolitik og Fællesskabets foranstaltninger bidrager til Fællesskabets energimål;

disse periodiske rapporter, der bedømmer energiudviklingen som helhed, skal danne grundlag for en undersøgelse af energiudviklingen, som foretages af Rådet;

af hensyn til den skiftende energisituation i Fællesskabet skal de vedtagne fælles mål regelmæssigt undersøges og eventuelt ajourføres efter forslag fra Kommissionen -

TRUFFET FØLGENDE AFGØRELSE:

Artikel 1

Der indføres et formaliseret energisamarbejde mellem Fællesskabet og medlemsstaterne omkring vedtagne fælles energimål, som er opstillet i bilaget, og som især skal bidrage til:

- at skabe en stærk konkurrenceevne i Fællesskabet

- at øge forsyningssikkerheden

- at beskytte miljøet

- at fremme rationel og effektiv udnyttelse af energiressourcerne og nye og vedvarende energikilder

- at fremme liberalisering i energisektoren og internationalt energisamarbejde

- at sikre gennemsigtighed i medlemsstaternes og Fællesskabets energipolitik

- at udvikle en analyse og overvåge energimarkedet.

Artikel 2

1. For at nå de vedtagne energimål, som beskrives i artikel 1, vil Kommissionen foretage sig følgende:

1) overvåge de vedtagne fælles energimåls indvirkning på den energipolitiske udvikling i medlemsstaterne og overvåge udviklingen i den globale energisituation med henblik på at foretage eventuelle tilpasninger af de fælles energimål i bilaget

2) undersøge Fællesskabets og medlemsstaternes energiforanstaltninger og sørge for udveksling af de bedste metoder

3) overvåge, vurdere og udveksle informationer om alle former for energiaktivitet

4) udvikle samarbejde og forbindelser på energiområdet

5) fremme videreformidling af resultaterne af foranstaltningerne i nr. 3 og 4.

2. Kommissionen vil undersøge, om der er behov for særlige fællesskabsforanstaltninger til støtte for foranstaltninger, der træffes i medlemsstaterne.

Artikel 3

1. Kommissionen underrettes regelmæssigt om de foranstaltninger, medlemsstaterne træffer for at virkeliggøre de vedtagne fælles energimål, der omtales i artikel 1, og om alle andre foranstaltninger, som er relevante for disse mål.

2. Kommissionen udarbejder på grundlag af de modtagne oplysninger en rapport om, hvorvidt medlemsstaternes energipolitik og Fællesskabets energiforanstaltninger er i overensstemmelse med de fælles energimål, og forelægger den i en meddelelse til Europa-Parlamentet, Rådet, Det Økonomiske og Sociale Udvalg og Regionsudvalget.

Artikel 4

Denne afgørelse træder i kraft den . . .

Artikel 5

Denne afgørelse offentliggøres i De Europæiske Fællesskabers Tidende.

BILAG

VEDTAGNE FÆLLES ENERGIMÅL

1. Energipolitikken skal på fællesskabsplan bidrage til, at traktatens forskellige energimål, det gælder især markedsintegration, bæredygtig udvikling, miljøbeskyttelse og forsyningssikkerhed, bliver virkeliggjort.

2. At integrere Fællesskabets energimarked på grundlag af princippet »åbne, konkurrenceprægede markeder« er afgørende for, at der kan opnås fleksibilitet, effektivitet og varig sikkerhed i energisektoren. Der bør ved integrationen tages hensyn til, at sammensætningen af fossil og ikke-fossil energi er forskellig i medlemsstaterne, og integrationen bør øge den økonomiske og sociale samhørighed ved især at udvikle transeuropæiske net.

3. Gennemsigtige ufordrejede energipriser skal sikre, at markederne for alle former for brændsel i Fællesskabet fungerer effektivt og er fuldt konkurrencedygtige.

4. For at nå frem til den bæredygtige udvikling, traktaten opstiller som mål, må energi- og miljømålene nødvendigvis integreres. Overalt, hvor det er muligt, skal energiproduktionens og energiforbrugets fulde omkostninger afspejles i prisen. Rentable brændselsformer, der ikke er af fossil oprindelse, f.eks. vedvarende energikilder, og nuklear energi, hvis sikkerhedsstandarder er høje, kan på afgørende måde bidrage til, at dette mål kan nås.

5. Forsyningssikkerheden bør styrkes ved at gøre hjemlige og importerede forsyninger mere forskelligartede og fleksible, ved at udvikle miljøvenlige indenlandske energikilder og ved at sikre, at energien kan reagere hurtigt og fleksibelt på forsyningskriser, ikke mindst kriser i forbindelse med olie og gas.

6. Eksterne energiforbindelser bør koordineres for at sikre fri og åben handel og et sikkert grundlag for energiinvesteringer. Der bør udvikles samarbejde med tredjelande for at øge energisikkerheden, realisere miljømæssige mål og stimulere til udvikling af relevant energiteknologi og videreformidling af den til tredjelande.

7. Vedvarende energikilder bør fremmes ved hjælp af støtteforanstaltninger på både fællesskabsplan og nationalt plan for at give denne energiform en afgørende del af produktionen af primær energi i Fællesskabet inden 2010.

8. Der bør opnås betydelige forbedringer af energieffektiviteten i Fællesskabet inden år 2010 ved hjælp af bedre koordination af både medlemsstaternes og Fællesskabets foranstaltninger.

For at bidrage til, at disse mål kan nås, vil Fællesskabet benytte en lang række instrumenter, som allerede står til dets rådighed inden for enertgisektoren, heriblandt

- forskning i nye, forbedrede energiteknologier og udvikling og videreformidling af dem

- harmonisering af energiprodukters skatte- og afgiftsstrukturer for at undgå fordrejninger

- anvendelse af traktatens konkurrenceregler med den størst mulige gennemsigtighed og konsekvens

- standardisering i energisektoren

- overvågning af det indre marked

- instrumenter, hvis formål er samarbejde med tredjelande og bistand til dem

- udvikling af omkostningseffektive midler til begrænsning af uheldige miljømæssige bivirkninger af energiproduktion, energitransport og energiudnyttelse.